

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ**

 **ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅՈՒՆ**

**ԳԼԽԱՎՈՐ ՔԱՐՏՈՒՂԱՐ**

|  |  |
| --- | --- |
| Երևան-0010, Հանրապետության հր., Կառավարական տուն 3 |  |

 **№ ԱԵ//1313-2024**

«Շինպլյուս» ՍՊԸ-ի տնօրեն

Տ. Նազարյանին

Հասցե՝ ՀՀ ք. Երևան, Աշտարակի խճ․ 47/18

ՀՎՀՀ` 00891777

Էլ․ հասցե՝ shinplyus@mail.ru

Հարգելի՛ պարոն Նազարյան

ՀՀ տարածքային կառավարման և ենթակառուցվածքների նախարարության (այսուհետ՝ Նախարարություն) և «Շինպլյուս» ՍՊԸ-ի միջև (այսուհետ՝ Կապալառու) 15․05․2020 թվականին կնքվել է N «ՏԿԵՆ-ԲՄԱՇՁԲ-2020/3Շ-1» ծածկագրով պայմանագիրը (այսուհետ՝ Պայմանագիր), համաձայն որի՝ Կապալառուն պարտավորվել է Պայմանագրով սահմանված կարգով, նախատեսված ծավալներով, ձևով և ժամկետներում կատարել Պայմանագրի N 1 Հավելվածով սահմանված ծավալաթերթ-նախահաշվով նախատեսված Մ-3, Թուրքիայի սահման-Մարգարա-Վանաձոր-Տաշիր-Վրաստանի սահման միջպետական նշանակության ավտոճանապարհի կմ72+000-կմ75+500 հատվածի հիմնանորոգման աշխատանքները:

Պայմանագրի 1․2 կետի համաձայն՝ Պայմանագրով նախատեսված աշխատանքները կատարվում են ՀՀ օրենսդրությամբ սահմանված ստանդարտներին, շինարարական նորմերին և կանոններին, աշխատանքի նախագծին, ինչպես նաև պայմանագրի անբաժանելի մասը կազմող աշխատանքի ծավալաթերթ-նախահաշվին համապատասխան։

Պայմանագրի 3․4․1 կետի համաձայն՝ Կապալառուն պարտավոր է աշխատանքների առնվազն 100 տոկոսը կատարել անձամբ, պայմանագրով նախատեսված կարգով և ժամկետներում, իր ուժերով, գործիքներով, մեխանիզմներով, ինչպես նաև անհրաժեշտ նյութերով ու պատշաճ որակով՝ նախագծին և ծավալաթերթին համապատասխան։

Պայմանագրի 6․1 կետի համաձայն՝ Կապալառուն պատասխանատվություն է կրում աշխատանքի որակի և Պայմանագրով նախատեսված ժամկետի պահպանման համար:

Պայմանագրի 3․1․4 կետի «գ» ենթակետի համաձայն՝ Պատվիրատուն իրավունք ունի միակողմանի լուծել պայմանագիրը, եթե Կապալառուի կողմից կատարված աշխատանքը չի համապատասխանում նախագծանախահաշվային փաստաթղթերով սահմանված պահանջներին։

ՀՀ քաղաքացիական օրենսգրքի (այսուհետ՝ Օրենսգիրք) 347-րդ հոդվածի համաձայն` պարտավորությունները պետք է կատարվեն պատշաճ` պարտավորության պայմաններին, օրենքին և այլ իրավական ակտերի պահանջներին համապատասխան: Օրենսգրքի 352-րդ հոդվածի համաձայն` եթե պարտավորությունը նախատեսում է կամ հնարավորություն է ընձեռում որոշել դրա օրը կամ ժամանակահատվածը, ապա պարտավորությունը պետք է կատարվի այդ օրը կամ այդ ժամանակահատվածի ցանկացած պահին: Օրենսգրքի 408-րդ հոդվածի համաձայն` Պարտավորության խախտում է համարվում այն չկատարելը կամ անպատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակությամբ որոշվող այլ պայմանների խախտմամբ) կատարելը: Օրենսգրքի 703-րդ հոդվածի 1-ին մասի համաձայն՝ եթե այլ բան նախատեսված չէ օրենսգրքով, այլ օրենքներով կամ կապալի պայմանագրով, ապա`

1) նյութերի, սարքավորումների, մշակման (վերամշակման) հանձնված գույքի կամ պայմանագրի կատարման համար օգտագործվող այլ գույքի պատահական կորստի կամ վնասվածքի ռիսկը կրում է դրանք տրամադրած կողմը.

2) կատարված աշխատանքի արդյունքի պատահական կորստի կամ վնասվածքի ռիսկը` մինչև պատվիրատուի կողմից այն ընդունելը, կրում է կապալառուն:

Օրենսգրքի 713-րդ հոդվածի 1-ին մասի համաձայն՝ Պատվիրատուն իրավունք ունի ցանկացած ժամանակ ստուգել կապալառուի կողմից իրականացվող աշխատանքի ընթացքը և որակը` առանց միջամտելու վերջինիս գործունեությանը:

Պայմանագրով աշխատանքների կատարման համար սահմանվել է ժամկետ՝ ֆինանսական միջոցներ նախատեսվելու դեպքում կողմերի միջև կնքվող համաձայնագրի ուժի մեջ մտնելուց 180 օր հետո, բայց ոչ ուշ, քան 2020 թվականի դեկտեմբերի 10-ը:

ՀՀ կառավարության 2020 թվականի մայիսի 14-ի թիվ 762-Ն որոշմամբ վերը նշված հիմնանորոգման աշխատանքների կատարման համար ֆինանսական միջոցներ հատկացնելուց հետո Կողմերի միջև 16.07.2020թ. կնքվել է թիվ 1 համաձայնագիրը, որով հաստատվել է օրացուցային գրաֆիկը, համաձայն որի՝ աշխատանքների կատարման համար վերջնաժամկետ է սահմանվել ոչ ուշ, քան 2020 թվականի դեկտեմբերի 10-ը:

Նշված ժամկետում աշխատանքները չավարտելու պատճառով, հիմք ընդունելով Պայմանագրի 3.1.2, 6.1, 6.2 և 8.5 կետերի պահանջները՝ 21.05.2021 թվականին Կողմերի միջև կնքվել է թիվ 2 համաձայնագիրը, ըստ որի՝ Պայմանագրով նախատեսված աշխատանքները 2021 թվականին ավարտելու համար սահմանվել է նոր ողջամիտ ժամկետ՝ մինչև 2021 թվականի հունիսի 30-ը, իսկ Պայմանագրով ստանձնած պարտավորությունները ոչ պատշաճ կատարելու համար Կապալառուի նկատմամբ կիրառվել է Պայմանագրի 6.2 կետով նախատեսված պատասխանատվության միջոցը՝ հաշվարկվել է տույժ:

ՀՀ կառավարության 2022 թվականի հունիսի 17-ի թիվ 910-Ն որոշմամբ և Կողմերի միջև 15.11.2022թ. կնքված թիվ 3 համաձայնագրով Պայմանագրի ընդհանուր գնի շրջանակներում նախատեսված որոշ աշխատանքներ փոխարինվել են այլ բնութագրեր ունեցող աշխատանքներով և այդ աշխատանքների կատարման համար տրամադրվել է 50-օրյա ժամկետ (մինչև 04.01.2023թ.)՝ Կապալառուի նկատմամբ չկիրառելով Պայմանագրի 6.2-րդ կետով սահմանված տույժերը։

Պատասխանատու ստորաբաժանման աշխատակցի կողմից 04․05․2023 թվականին այցելություն է կատարվել հիմնանորոգվող ճանապարհահատված և արձանագրվել, որ ճանապարհի երթևեկելի մասի ա/բ ծածկի վրա առկա են նստվածքներ և ցանցային ճաքեր, ինչպես նաև մայթերին առկա են վնասված բազալտե եզրաքարեր:

Ելնելով վերը նշվածից՝ 16․05․2023 թվականի N ԱԵ/34/14129-2023 գրությամբ Կապալառուին հրահանգվել է մինչև 20․06․2023 թվականը՝ անհապաղ ձեռնարկել համապատասխան միջոցառումներ նախատեսված աշխատանքները պատշաճ որակով իրականացնելու և ի հայտ եկած թերությունները շտկելու ուղղությամբ, ապահովել կատարվող աշխատանքների որակը՝ Պայմանագրով և ՀՀ օրենսդրությամբ սահմանված նորմերի պահանջներին համապատասխան, ձեռնարկված միջոցառումների մասին տեղեկացնել Պատվիրատուին:

Միաժամանակ, Կապալառուն տեղեկացվել է, որ Պայմանագրով ստանձնած պարտավորությունները չկատարելու կամ ոչ պատշաճ կատարելու դեպքում կենթարկվի պատասխանատվության՝ Պայմանագրի դրույթներով և ՀՀ օրենսդրությամբ սահմանված կարգով:

Ի պատասխան վերը նշված գրության՝ Կապալառուն 17.05.2023թ. գրությամբ տեղեկացրել է, որ արձանագրված բոլոր խախտումները և թերությունները կշտկվեն մինչև 20.06.2023թ.։

Սակայն, 22․06․2023թ․ գրությամբ Կապալառուն կրկին հայտնել է, որ արձանագրված բոլոր խախտումները և թերությունները չեն կարող վերացվել վատ եղանակային պայմանների պատճառով, ինչպես նաև մինչև հունիսի 30-ը, ըստ օդերևութաբանների, ամեն օր սպասվում են անձրևներ, ուստի խնդրել է թերությունների վերացման վերջնաժամկետը երկարաձգել:

 Ընդառաջելով Կապալառուի խնդրանքին և, ի վերջո, Կապալառուի կողմից իրականացվող աշխատանքները ավարտին հասցնելու ակնկալիքով, աշխատանքների կատարման վերջնաժամկետը երկարաձգվել էր մինչև 30.07.2023թ. (Պատվիրատուի 30.06.2023թ. թիվ ԱԵ/34/19315-2023 գրություն):

Կապալառուի կողմից վերը նշված թերությունների վերացման ավարտի մասին տևական ժամանակ տեղեկատվություն չստանալով, Պատասխանատու ստորաբաժանման աշխատակիցները, 10.11.2023 թվականին տեղում ստուգել են Կապալառուի կողմից իրականացվող աշխատանքների ընթացքը և որակը և արձանագրել են հետևյալ թերությունները (լուսանկարները կցվում են)՝ երթևեկելի մասի տարբեր հատվածներում առկա են երկայնական, լայնական և ցանցավոր ճաքեր, որոշ տեղերում առաջացել են ալիքներ, անհարթություններ, նստվածքներ, եզրաքարերի և վաքերի մոտ կան ա/բ ծածկի քայքայված տեղամասեր, ճանապարհի սկզբնամասում անհրաժեշտ է իրականացնել կողնակների լրացում, հարթեցում և խտացում, մայթերի ա/բ ծածկի որոշ տեղամասերում առկա է աճած բուսականություն, կառուցված ուղիների և մուտքերի ա/բ ծածկի ընդհանուր մակերեսի մոտ 50 տոկոսը քայքայված է, տեղադրված 30x34 սմ կտրվածքով վաքերի եզրերը քայքայված են, ջարդված, ճանապարհահատվածի վերջնամասում վերանորոգված B-2-20 ջրահեռացման վաքերն ամբողջովին քայքայված են, ճանապարհահատվածին առկա են վնասված և բացակայող ճանապարհային նշաններ։

Հաշվի առնելով այն, որ «Շինպլյուս» ՍՊԸ-ի կողմից խախտվել են Պայմանագրով ստանձնած պարտավորությունները, հիմք ընդունելով Պայմանագրի 3.1.4 կետի «գ» ենթակետի պահանջները՝ Նախարարությունը միակողմանի լուծում է «ՏԿԵՆ-ԲՄԱՇՁԲ-2020/3Շ-1» ծածկագրով Պայմանագիրը:

Հայտնում ենք, որ «Շինպլյուս» ՍՊԸ-ի նկատմամբ կկիրառվեն «Գնումների մասին» օրենքի 6-րդ հոդվածի 2-րդ մասի պահանջները:

«Գնումների մասին» օրենքի 6-րդ հոդվածի 1-ին մասի 6-րդ կետի համաձայն` մասնակիցն ընդգրկվում է գնումների գործընթացին մասնակցելու իրավունք չունեցող մասնակիցների ցուցակում, եթե խախտել է պայմանագրով նախատեսված կամ գնման գործընթացի շրջանակում ստանձնած պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը կամ գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով և (կամ) պայմանագրով սահմանված ժամկետում չի վճարել հայտի, պայմանագրի և (կամ) որակավորման ապահովման գումարը։

«Գնումների մասին» օրենքի 6-րդ հոդվածի 1-ին մասի 6-րդ կետով նախատեսված հիմքերն ի հայտ գալու դեպքում պատվիրատուի ղեկավարի պատճառաբանված որոշման հիման վրա լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում:

Տեղեկացնում ենք, որ եթե լիազորված մարմնին որոշումը ներկայացվելու վերջնաժամկետը լրանալու օրվա դրությամբ մասնակիցը կամ պայմանագիրը կնքած անձը վճարում է պայմանագրի և (կամ) որակավորման ապահովման գումարը, ապա պատվիրատուն տվյալ մասնակցին ցուցակում ներառելու պատճառաբանված որոշումը չի ներկայացնում լիազորված մարմին։

Միաժամանակ տեղեկացնում ենք, որ Ընկերության կողմից ներկայացված պայմանագրի ապահովման երաշխիքը սահմանված կարգով կներկայացվի ընկերությանը սպասարկող բանկ՝ պայմանագրի ապահովումը գանձելու /ՀՀ ֆինանսների նախարարության կողմից բացված հաշվեհամարին փոխանցելու/ նպատակով։

Հաշվի առնելով վերոգրյալը՝ առաջարկում ենք «ՏԿԵՆ-ԲՄԱՇՁԲ-2020/3Շ-1» ծածկագրով գնման պայմանագրի որակավորման ապահովումը, ՀՀ օրենսդրությամբ սահմանված ժամկետում, ամբողջությամբ վճարել, այդ մասին գրավոր տեղեկացնել ՀՀ տարածքային կառավարման և ենթակառուցվածքների նախարարությանը՝ կցելով վճարումը հավաստող փաստաթուղթը (անդորրագիրը)։

Տեղեկացնում ենք, որ եթե վճարման ենթակա գումարը փոխանցվի ՀՀ ֆինանսների նախարարության կողմից բացված հաշվեհամարին, Ընկերության նկատմամբ չեն կիրառվի «Գնումների մասին» օրենքի 6-րդ հոդվածի 1-ին մասի 6-րդ կետով նախատեսված պայմանները:

 Հարգանքով`

 Ա․ Երիցյան

**Կատարող**՝ Գնումների համակարգման բաժնի պետ, Կ. Բաբախանյան

Հեռ. 010511328